《与君表饮虞山酒肆，醉后赋呈，即邀同作》
清代·陈熙治

七年以长为昆弟，古有元白今孙洪。四人交谊各千古，惟君与孙将毋同。

君之生日先子瞻，孙之生日同剑南。两人才名满天下，惟君无愧孙独惭。

吁嗟乎，古人不可作，今人胡可薄。吾人立身各有真，何必侈口论古人。

虞山山麓饮君酒，新诗一篇酒一斗。一杯入手两无言，醉眼瞢腾看苍狗。

作者简介：字子服，一字翔翰。同治庚午举人，内阁中书协办侍读。著有燕侨斋偶存稿。邑志传文苑。